২০২৯ সালের ক্লাব বিশ্বকাপ কি ব্রাজিলে? কী জানাল FIFA?

ওয়েব ডেস্ক: আর দু’বছর পরেই বসতে চলেছে ক্লাব বিশ্বকাপের (FIFA Club World Cup 2029) আসর। আর ২০২৯ সালের এই টুর্নামেন্টের আয়োজন করতে চায় ব্রাজিল (Brazil)। ইএসপিএন ব্রাজিল সূত্রে খবর, এই আয়োজনে আগ্রহ দেখিয়ে ফিফাকে চিঠিও দিয়েছে ব্রাজিল। ফিফা প্রেসিডেন্ট জিয়ান্নি ইনফান্তিনোর (Gianni Infantino) রিও ডি জেনেইরো সফরের সময়কালেই এই আবেদন পেশ করা হয় বলে জানা গিয়েছে। ২০১৪ সালের ফিফা বিশ্বকাপের পর আর এই ধরণের কোনও টুর্নামেন্টের আয়োজন করেনি দক্ষিণ আমেরিকার এই দেশ।

২০২৫ সালের ক্লাব বিশ্বকাপ আয়োজনের ক্ষেত্রে ফিফা কোনও প্রচলিত বিডিং প্রক্রিয়া অনুসরণ করেনি। সরাসরি আমেরিকাকে ৩২ দলের সেই টুর্নামেন্ট আয়োজনের দায়িত্ব দেওয়া হয়। যদিও ২০২৯ সালের ক্লাব বিশ্বকাপের আয়োজক দেশ বাছাইয়ের প্রক্রিয়া কীভাবে হবে, সে বিষয়ে ফিফা এখনও স্পষ্টভাবে কিছুই জানায়নি।

আরও পড়ুন: বিশ্বকাপ খেলতে ভারতে আসবে পাকিস্তান? জানিয়ে দিলেন নকভি

এদিকে ক্লাব বিশ্বকাপের ইতিহাসে মাত্র একবার এই টুর্নামেন্ট হয়েছে পেলের দেশে। ২০০০ সালের প্রথম ক্লাব বিশ্বকাপে চ্যাম্পিয়ন হয়েছিল ব্রাজিলিয় ক্লাব কোরিন্থিয়ান্স। তারপর ২০০৫ ও ২০০৬ সালে ক্লাব বিশ্বকাপ জিতেছিল ব্রাজিলের ক্লাব সাও পাউলো এবং ইন্টারন্যাশিওনাল। শেষবার ২০২৫ সালে ক্লাব বিশ্বকাপ চ্যাম্পিয়ন হয়েছিল ইংল্যান্ডের ক্লাব চেলসি।

এদিকে ২০২৯ সালের ক্লাব বিশ্বকাপে খেলার জন্য ইতিমধ্যে ব্রাজিলের একটি ক্লাব যোগ্যতা অর্জন পর্বে সফল হয়েছে। ২০২৫ কোপা লিবার্তাদোরেস (Copa Libertadores 2025) জয়ের সুবাদে ব্রাজিলীয় ক্লাব ফ্ল্যামেঙ্গো (Flamengo) ওই টুর্নামেন্টে খেলার টিকিট ইতিমধ্যে হাতে পেয়ছে।

দেখুন আরও খবর:

The post ২০২৯ সালের ক্লাব বিশ্বকাপ কি ব্রাজিলে? কী জানাল FIFA? first appeared on KolkataTV.