ব্রাজিলকে ৪ গোলে চূর্ণ করল মেসি-হীন আর্জেন্টিনা

ওয়েব ডেস্ক: পাঁচবারের বিশ্বচ্যাম্পিয়ন ব্রাজিলকে (Brazil) ধরাশায়ী করল তিনবারের বিশ্বচ্যাম্পিয়ন আর্জেন্টিনা (Argentina)। লিওনেল মেসিকে (Lionel Messi) ছাড়াই ৪-১ ফলাফলে জিতল কাতার বিশ্বকাপ জয়ী দল। বিশ্বকাপের যোগ্যতা অর্জন পর্বের এই ম্যাচে গোল করেন হুলিয়ান আলভারেজ, এনজো ফার্নান্ডেজ, অ্যালেক্সিস ম্যাক-অ্যালিস্টার এবং গুইলিয়ানো সিমিয়োনে। ব্রাজিলের হয়ে একমাত্র গোল ম্যাথায়াস কুনহার।

ভিনিসিয়াস জুনিয়র, রদ্রিগো, রাফিনহার মতো তারকারা ব্রাজিলের ফরোয়ার্ড লাইনে ছিলেন। তা সত্ত্বেও সেলেকাওরা আর্জেন্টিনার রক্ষণে চাপই দিতে পারল না। উলটে আলভারেজরা (Julian Alvarez) যতবার আক্রমণে এসেছেন, ব্রাজিল রক্ষণকে কাঁপতে দেখা গিয়েছে। যে চারটে গোল হজম করল তারা, তা রক্ষণে দুর্বলতা এবং মনোসংযোগের অভাবে।

আরও পড়ুন: বাংলাদেশের বিরুদ্ধেও ভারতের গোলশূন্য ড্র!

এদিনের দুটো দলের মধ্যে একটা বড় তফাত রয়েছে। আর্জেন্টিনার রক্ষণ থেকে মাঝমাঠ হয়ে আক্রমণ, তিন বিভাগের মধ্যে চমৎকার সমন্বয় ছিল। প্রত্যেক খেলোয়াড় জানেন তাঁর সতীর্থরা কোথায় আছেন বা কোথায় যেতে পারেন। এনজো ফার্নান্ডেজের পাসে ম্যাক-অ্যালিস্টারের গোল তার প্রমাণ।

অন্যদিকে ব্রাজিলের আক্রমণ ভাগের সঙ্গে মাঝমাঠের কোনও বোঝাপড়া নেই। ভিনিসিয়াসরা (Vinicius Jr) একক দক্ষতার ঝলক দেখিয়েছেন। কিন্তু ফুটবল দলগত খেলা, নজরকাড়া ড্রিবলিংয়ে হাততালি পেলেও তাতে ম্যাচ জেতা যায় না। রক্ষণের অবস্থা তো আরও খারাপ। আর্জেন্টিনার চার নম্বর গোলটা হওয়ারই কথা নয়, বাঁ দিক থেকে আসা নিচু ক্রসে ব্রাজিলের কোনও ডিফেন্ডার পা-ই লাগাতে পারলেন না। দিয়েগো সিমিয়োনের ছেলে গুইলিয়ানো দুরুহ কোণ থেকে চমৎকার ফিনিশ করলেন।

দেখুন অন্য খবর: