ডেঙ্গি নিয়ে আতঙ্কের দিন শেষ! ট্রায়ালে সফল সিঙ্গেল-ডোজ ভ্যাকসিন

ওয়েব ডেস্ক: ডেঙ্গি (Dengue) এমন একটি মারণ রোগ, যা প্রতি বর্ষার আগেই আতঙ্ক ছড়ায় ব্যাপকভাবে। তবে এই এডিস মশাবাহিত (Aedes Mosquito) রোগ থেকে মুক্তির সময় আসন্ন। কারণ, বিশ্বের প্রথম সিঙ্গল-ডোজ ডেঙ্গি টিকা (Single Dosage Dengue Vaccine) আনতে চলেছে ব্রাজিল (Brazil)। সে দেশের বুটানটান ইনস্টিটিউট দীর্ঘ আট বছর ধরে এই টিকার ট্রায়াল চালিয়েছে। এই ট্রায়ালে প্রায় ১৬ হাজার মানুষের উপর প্রয়োগ করে দেখা গিয়েছে, এই টিকা ৯১.৬ শতাংশ কার্যকর। এমনকি ডেঙ্গির সবচেয়ে ভয়াবহ রূপ ‘হেমারেজিক ফিভার’ প্রতিরোধেও এটি সফল হয়েছে বলে দাবি এই ব্রাজিলীয় সংস্থার।

ব্রাজিলের তৈরি এই টিকার নাম ‘বুটানটান-ডিভি’ (Butantan-DV)। আপাতত শিশুদের জন্য না চালু হলেও, শিগগিরই ১২ বছর বা তার বেশি বয়সীদের ক্ষেত্রে এই ডেঙ্গি টিকা প্রয়োগের অনুমতি মিলতে পারে। এতদিন পর্যন্ত বাজারে থাকা ডেঙ্গি প্রতিষেধকের মধ্যে জাপানের তৈরি ডবল-ডোজ টিকা ‘TAK-300’ এবং তিন ডোজের ‘CYD-TDV’ ছিল মূল বিকল্প। সেখানে ব্রাজিলের এই নতুন টিকার বিশেষত্ব হল, একটি মাত্র ডোজেই এটি ডেঙ্গির বিরুদ্ধে শক্তিশালী রোগ প্রতিরোধ গড়ে তুলতে পারে।

আরও পড়ুন: চিকিৎসা বিজ্ঞানে ইতিহাস! ক্যানসারের টিকা তৈরি বিরাট দাবি রাশিয়ার

‘নিউ ইংল্যান্ড জার্নাল অফ মেডিসিন’-এ প্রকাশিত গবেষণায় উল্লেখ করা হয়েছে, ডেঙ্গি ভাইরাসের চারটি উপরূপের মধ্যে ডিইএনভি-১ ও ডিইএনভি-২-এর বিরুদ্ধে টিকাটি প্রায় ৯০ শতাংশ সফল। গবেষকদের দাবি, বাকি দু’টি উপরূপ—ডিইএনভি-৩ ও ডিইএনভি-৪—এর বিরুদ্ধেও একইরকম সুরক্ষা দেবে এই সিঙ্গেল-ডোজ টিকা।

এদিকে, সম্প্রতি বিশ্ব স্বাস্থ্য সংস্থা সতর্ক করেছে যে ডেঙ্গি এবং চিকুনগুনিয়ার সংক্রমণ প্রতি বছরই উদ্বেগজনক হারে বাড়ছে। ডেঙ্গির উপসর্গ সাধারণ জ্বরের মতো হলেও হেমারেজিক ফিভার হলে রোগীর পরিস্থিতি দ্রুত জটিল হয়ে ওঠে। সংক্রমণের তিন থেকে ১৪ দিনের মধ্যে জ্বর দেখা দেয় এবং গুরুতর রূপে শিরা-ধমনীতে রক্তপাত শুরু হতে পারে। সম্প্রতি কমবয়সিদের মধ্যেও এই ধরনের জটিলতার ঘটনা বাড়ছে। এই আবহে ব্রাজিলের এই টিকে বিশ্বকে নতুন জীবন দেবে বলেই মনে করছেন অনেকে।

দেখুন আরও খবর:

The post ডেঙ্গি নিয়ে আতঙ্কের দিন শেষ! ট্রায়ালে সফল সিঙ্গেল-ডোজ ভ্যাকসিন first appeared on KolkataTV.